濠梁凱歌
作者：胡榘
朝代：宋

paragraphs: 春殘天氣何佳哉，捷書夜自濠梁來。
將軍生擒僞駙馬，虜兵十萬冰山摧。
何物輕獧胡羯，萬里烟塵暗邊徼。
邊臣玩寇不却攘，三月淮堧蹀血。
廟謨密遣山東兵，李將軍者推忠精。
鐵鎗匹馬首破陣，喑嗚叱咤風雲生。
摧殺群妖天與力，虜醜成擒不容逸。
失聲走透虜鼓搥，猶截騰驤三百匹。
防圍健使催賜金，曹家莊畔殺胡林。
遊魂欲反定懸膽，將軍豈知關塞深。
君不見往日蘄王邀兀朮，圍合狐跳追不得。
夫人明日拜函封，乞罪將軍縱狂逸。
豈知李侯心膽粗，捕縛猘纔須臾。
金牛走敵猛將有，沔州斬賊儒生無。
宗社威靈人制勝，養銳圖全無輕進。
會須入汴縛酆王，笳鼓歸來取金印。